Jevgeni Prigožin

Jevgeni Prigožin (tuntud kui Putini kokk) sündinud 1. juunil 1961 Leningradis) on kriminaalse taustaga vene ärimees, kellel on sidemed president Putiniga.

Talle kuulub ettevõte Concord Management and Consulting, mis rahastab Peterburis asuvat trollivabrikut Internet Research Agency (IRA).

Ta on Wagneri eraarmee asutaja, mille asutas 1. mail 2014. aastal.

16. veebruaril 2018 andis USA Columbia ringkonna ringkonnakohus välja tema arreteerimismääruse. Juunis 2020 kuulutas FBI ta tagaotsitavaks ja lubas veebruaris 2021 tema vahistamiseni viiva teabe eest 250 000 dollarilise tasu.

Elukäik ja tegevus 
1977. aastal lõpetas ta Leningradi 62. spordiinternaatkooli, erialaks murdmaasuusatamine, mida talle õpetas kasuisa, suusaõpetaja Samuil Žarkoi.

29. novembril 1979 mõistis Leningradi Kuibõševo rajooni rahvakohus talle varguse eest kaheaastase tingimisi vanglakaristuse ja 1981. aastal Leningradi Ždanovi rajooni rahvakohus varguse, röövimise, pettuse ja alaealise kaasamise eest kuritegelikku tegevusse 13-aastase vangistuse. 1988. aastal anti talle armu ja 1990. aastal lahkus ta koloonia-asulast.

Naasnud Leningradi rajas ta koos kasuisaga hot-dog'ide müügivõrgustiku. Alates 1993. aastast oli ta supermarketiketi "Kontrast" finantsjuht. 1995. aastal rajas ta Vassili saarele veinibaari. 1996. aastal avas ta Peterburi Kunstkamera vastas esimese kaasaegse elitaarse restorani "Staraja Tamožnja", mis sai Peterburi eliidi seas ülipopulaarseks. 1996. aastal avas ta toitlustusettevõtte "Concord Catering". Peterburis avas ta veel kolm restorani: juudi "Sem Sorok", "Stroganovski Dvor" ja "Russkii Kitš". Tõeliseks läbilööginumbriks kujunes aga 1998. aastal Peterburis jõelaevale rajatud "New Island", millest kujunes Peterburi populaarseim restoran. Siin kohtus 1999. aastal Venemaa peaminister Sergei Stepašin IMF-i peategevdirektori Michel Camdessus'ga, 2001. aastal toimus seal Venemaa ja Prantsusmaa presidendi Vladimir Putini ja Jacques Chiraci ühine õhtusöök. Siin võttis 2002. aasta mais Putin vastu Ameerika Ühendriikide presidendi George W. Bushi, 2003. aasta sügisel tähistas Putin laeval oma sünnipäeva.

Putini ja Chiraci külaskäik, kus Prigožin isiklikult presidente teenindas lõi alguse usaldussuhtele Putiniga.

Aastatel 2002-2012 omas ta Peterburis kiirtoiduketti "Blin! Donalts", mille ühe restorani avamisel osalesid Peterburi kuberner Vladimir Jakovlev ja Tšiili president Ricardo Lagos.

Tema toitlustusettevõte "Konkord" toitlustas osalejaid Peterburi rahvusvahelisel majandusfoorumil ja 2008. aastal Venemaa presidendi Dmitri Medvedevi inauguratsioonipidustustel. 2009. aastal rajati Venemaa valitsushoonesse firma restoran. 2010. aastal alustas koolitoidu pakkumist esialgu 14-le Moskva üldhariduskoolile. 2011. aastal omandas ta õiguse toitlustada kõiki Moskva kagu- ja põhjaosa 400 kooli ja kolledžit. Lepingute maht ületas 10,5 miljardit rubla. Samal aastal omandas ta ka õiguse toitlustada Venemaa Eriolukordade Ministeeriumi töötajaid ja kursante. 2013. aastast kuulub Venemaa sõjaväe toitlustamine 92 protsendi ulatuses sellele firmale.

Peterburi Lahta piirkonda on "Konkord" püstitanud "Põhja-Versailles' elamukompleksi", mis koosneb 45 kolmekorruselisest 18.–19. sajandi Peterburi arhitektuuriga hoonest koos oma pargialaga.

Kokku said 2015. aastal kõik Prigožiniga seotud ettevõtted Venemaa kaitseministeeriumilt toitlustus-, puhastus- ja ehitusteenuste eest lepinguid 68,6 miljardi rubla väärtuses.

2013. aasta septembris sai avalikkus teada Peterburis Savuškina 55 asuvast nn trollivabrikust, kus palgatöötajad kirjutavad internetti Venemaa juhtkonda ja poliitikat toetavaid kommentaare. Häkkerirühmitus "Šaltai-Boltai" andmetel rahastas trollivabrikut Prigožin.

2013. aastal hakati Venemaa kaitseministeeriumis valminud plaani kohaselt värbama endisi sõjaväelasi eraarmeesse, mis sai 2014. aastal nime Wagneri grupp. Grupi rahastaja ja omanikuna on nimetatud Prigožinit.

Sanktsioonid 
20. detsembril 2016 kehtestasid Ameerika Ühendriigid seoses Venemaa Ukraina poliitika toetamisega tema suhtes viisa- ja majandussanktsioonid. 20. juunil 2017 kehtestas USA sanktsioonid tema firmadele "Concord Catering" ja "Concord Management and Consulting", mis on mitmete restoranide ja šokolaadimuuseumi butiikide keti haldusfirma. 16. veebruaril 2018 esitas USA eriprokurör Robert Mueller Jevgeni Prigožinile ja veel 12 Venemaa kodanikule süüdistuse USA presidendivalimistesse sekkumises.

15. juulil 2020 kehtestas USA rahandusministeerium sanktsioonid kolme Venemaa kodaniku ja viie Venemaa, Sudaani, Hiina ja Hongkongi ettevõtte vastu, kuna nad on seotud Prigožiniga. Sanktsioonid on kehtestatud USA valimistesse ja Ukraina asjadesse sekkumise ning ebaseadusliku kübertegevuse eest.

Septembris 2020 kehtestas USA rahandusministeerium sanktsioonid seitsme Venemaa, Soome ja Kesk-Aafrika Vabariigi organisatsiooni ning kaheksa Venemaa kodaniku suhtes, kes on seotud Prigožiniga ja tegutsevad tema nimel Kesk-Aafrika Vabariigis.

15. oktoobril 2020 kehtestas Euroopa Liit tema suhtes sanktsioonid seoses nn Wagneri grupi tegevusega Liibüas.

16. veebruaril 2018 andis USA Columbia ringkonna ringkonnakohus välja tema arreteerimismääruse. Juunis 2020 kuulutas FBI ta tagaotsitavaks ja lubas veebruaris 2021 tema vahistamiseni viiva teabe eest 250 000 dollarilise tasu.

Viited

Venemaa ettevõtjad
Sündinud 1961